Judiokunapa Pascua Fiestanku hichpamuchkaptinmi Jesus rirqa Jerusalenman.
Templopim tarirurqa bueyeskuna,
ovejakuna hinaspa palomakuna rantikuq runakunata chaynataq qollqe cambiaqkunatapas.
Chaymi Jesus waskamanta latigota rurakuykuspa templomanta lliwta qarqorurqa ovejantinta hinaspa bueyesnintinta.
Qollqe cambiaq runakunapa qollqentapas tallirurqam hinaspam mesankutapas wikaparamurqa.
Palomakuna rantikuqkunatañataqmi nirqa:
—¡Kaykunata horqowaychik kaymanta!
¡Taytaypa wasintaqa amayá qatu wasitaqa ruraychikchu!
—nispa.
Hinaptinmi discipulonkuna yuyarirurqaku:
—Sinchitam sientini Diospa wasinmantaqa —niq qellqasqata.
Judiokunañataqmi nirqa:
—Kaykunata rurachkaspaykiqa ima milagrollatapas qawachiwaykuyá derechoyoq kasqaykita yachanaykupaq —nispa.
Chaymi Jesus nirqa:
—Tuñirachiychik kay templota hinaptinmi kimsa punchawllapi hatarirachisaq —nispa.
Judiokunañataqmi nirqa:
—Kay temploqa rurasqa karqa tawa chunka soqtayoq watapim ¿hinaptinchu qamqa kimsa punchawllapi hatarirachiwaq?
—nispa.
Templomanta rimaspanqa Jesusqa nichkarqa kikinpa cuerponmantam.
Jesus wañukusqanmanta kawsarimuptinmi discipulonkuna yuyarirqaku chaynakuna nisqanta hinaspam creerqaku Bibliapi chaynataq Jesuspa nisqankunapipas.
Jesusqa llapallantam reqsin
Jerusalenpi kaspanmi Pascua Fiestapi rurarqa achkaq milagrokunata chaymi achka runakuna iñirqaku Jesusman.
Ichaqa manam confiakurqachu runakunapiqa llapankuta reqsisqanrayku.
Manataqmi pitapas necesitarqachu pi runamanta ima ninantapas,
kikin Jesusmi reqsirqa sapakama runapa sonqontaqa.